Coca Cola vörumerkið er ekki lengur það verðmætasta í heimi , samkvæmt úttekt Interbrand . AFP Coca Cola er ekki lengur verðmætasta vörumerki heims , heldur dettur niður í þriðja sæti eftir 13 ár á toppnum . Það er Apple sem sest í efsta sætið og er verðmetið á 98,3 milljarða Bandaríkjadali , en þar á eftir kemur Google . Þetta kemur fram í nýrri úttekt markaðsráðgjafafyrirtækisins Interbrand , en hingað til hafði Coca Cola verið í efsta sæti síðan listinn var fyrst kynntur . Apple komst fyrst á lista Interbrand árið 2000 og var þá í sæti 36 og var verðmetið á 6,6 milljarða Bandaríkjadali . Þrettán árum seinna er verðmætið búið að margfaldast og er nú metið á 98,3 milljarða . Hástökkvarinn þetta árið var Facebook , en vörumerkið er verðmetið á 7,7 milljarða og er í 52. sæti . Hækkaði virði þess um 43% milli ára . Önnur vörumerki sem hækkuðu mikið milli ára eru Google , Prada , Apple og Amazon , en tæknifyrirtæki eru fyrirferðamikil á listanum . Tæknifyrirtækin sterk Af tíu verðmætustu vörumerkjunum eru sjö tæknifyrirtæki , en þrátt fyrir góðan árangur hjá flestum slíkum fyrirtækjum eru einnig nokkur sem lækkuðu . Þannig hurfu Blackberry og Yahoo ! út af listanum , meðan Nokia lækkaði um 57% , sem er mesta lækkun á fyrirtæki frá því að listi Interbrand var fyrst gefinn út . Þá fóru Nintendo niður um 14% og Dell um 10% . Flest öll tískumerki styrktu stöðu sína á listanum og hækkaði Louis Vuitton um 6% og stendur í dag í 17. sæti . Hermes hækkaði um 23% og er í 54. sæti og Burberry um 20% í 77. sæti . Fjármálafyrirtækin virðast einnig vera að styrkja sig aftur , en flest öll þeirra hækkuðu sig milli ára . Þannig er HSBC bankinn í 32. sæti og hækkaði um 7% milli ára og Goldman Sachs hækkaði um 12% og situr í 44. sæti .